b"\n_START_ARTICLE_\nDirrty\n_START_SECTION_\nCompunerea \xc8\x99i inspira\xc8\x9bia\n_START_PARAGRAPH_\nAguilera a colaborat cu produc\xc3\xa2torul de hip-hop Rockwilder \xc3\xaen timpul \xc3\xaenregistr\xc4\x83rii piesei \xe2\x80\x9eLady Marmalade\xe2\x80\x9d (2001). Pentru albumul Stripped, cei doi au vrut s\xc4\x83 creeze un c\xc3\xa2ntec \xe2\x80\x9efoarte puternic, foarte s\xc4\x83lbatic, foarte nebun\xe2\x80\x9d, pentru a promova noua imagine a c\xc3\xa2nt\xc4\x83re\xc8\x9bei. Aguilera a sugerat ca melodia \xe2\x80\x9eLet's Get Dirty (I Can't Get in da Club)\xe2\x80\x9d interpretat\xc4\x83 de Redman s\xc4\x83 reprezinte sursa de inspira\xc8\x9bie pentru compunerea piesei, \xe2\x80\x9eDirrty\xe2\x80\x9d fiind rezultatul acestei idei._NEWLINE_\xe2\x80\x9eDirrty\xe2\x80\x9d este o pies\xc4\x83 \xc3\xaen genul hip hop compus\xc4\x83 \xc3\xaen tonalitatea sol minor. Versurile refrenului \xc8\x99i rimele lui Redman sunt puse \xc3\xaen eviden\xc8\x9b\xc4\x83 printr-un motiv const\xc3\xa2nd \xc3\xaen doi si  dubla\xc8\x9bi la octav\xc4\x83. Versurile c\xc3\xa2ntecului con\xc8\x9bin referiri la activit\xc4\x83\xc8\x9bi sexuale, cum ar fi \xe2\x80\x9etable dancing\xe2\x80\x9d. Aguilera a dorit \xc3\xaen titlul acestui c\xc3\xa2ntec o gre\xc8\x99eal\xc4\x83 gramatical\xc4\x83 pentru a-l personaliza, lu\xc3\xa2nd \xc3\xaen considerare variantele \xe2\x80\x9eDirtee\xe2\x80\x9d \xc8\x99i \xe2\x80\x9eDirrdy\xe2\x80\x9d. \xc3\x8en final, c\xc3\xa2nt\xc4\x83rea\xc8\x9ba a ales \xe2\x80\x9eDirrty\xe2\x80\x9d pentru a fi \xc3\xaen conformitate cu videoclipul, Aguilera explic\xc3\xa2nd c\xc4\x83 \xe2\x80\x9eam sim\xc8\x9bit c\xc4\x83 dac\xc4\x83 mai adaug un <<r>> \xc3\xaen titlu, o s\xc4\x83 sune ca grr... Ca \xc8\x99i c\xc3\xa2nd ar fi vorba de lucruri ilegale\xe2\x80\x9d.\n_START_SECTION_\nRecenzii\n_START_PARAGRAPH_\n\xe2\x80\x9eDirrty\xe2\x80\x9d a primit recenzii mixte din partea criticilor muzicali. Allmusic l-a numit un \xe2\x80\x9eanti-c\xc3\xa2ntec\xe2\x80\x9d consider\xc3\xa2nd c\xc4\x83 \xc3\xaentinderea vocal\xc4\x83 a Aguilerei pe parcursul piesei este prea \xc3\xaengust\xc4\x83. Entertainment Weekly a acordat acestui c\xc3\xa2ntec calificativul D-, consider\xc3\xa2nd c\xc4\x83 interpretarea este \xe2\x80\x9edisperat\xc4\x83 \xc8\x99i strident\xc4\x83\xe2\x80\x9d \xc8\x99i c\xc4\x83 Aguilera \xc3\xaencearc\xc4\x83 cu acest single s\xc4\x83 ob\xc8\x9bin\xc4\x83 mai mult\xc4\x83 credibilitate. The Guardian a descris c\xc3\xa2ntecul ca fiind \xe2\x80\x9eobscen prin excelen\xc8\x9b\xc4\x83\xe2\x80\x9d, iar Slant Magazine a f\xc4\x83cut referire la el ca la \xe2\x80\x9eun c\xc3\xa2ntec de satisfac\xc8\x9bie imediat\xc4\x83\xe2\x80\x9d. Totu\xc8\x99i, Stylus Magazine l-a ales ca cel mai bun c\xc3\xa2ntec al anului 2002, apreciind faptul c\xc4\x83 \xe2\x80\x9emersul basului nu se \xc3\xaembin\xc4\x83 cu celelalte instrumente \xc3\xaentr-un mod conving\xc4\x83tor\xe2\x80\x9d \xc8\x99i \xe2\x80\x9eutilizarea eficient\xc4\x83 de supra\xc3\xaenregistr\xc4\x83ri\xe2\x80\x9d.\n_START_SECTION_\nInforma\xc8\x9bii\n_START_PARAGRAPH_\nVideoclipul piesei \xe2\x80\x9eDirrty\xe2\x80\x9d a fost regizat de David LaChapelle, acesta descriindu-l ca fiind \xe2\x80\x9eo orgie post-apocaliptic\xc4\x83\xe2\x80\x9d. Videoclipul debuteaz\xc4\x83 cu Aguilera care intr\xc4\x83 pe o motociclet\xc4\x83 \xc3\xaentr-un club de noapte. Purt\xc3\xa2nd bikini \xc8\x99i pantaloni decupa\xc8\x9bi, aceasta este pus\xc4\x83 \xc3\xaentr-o cu\xc8\x99c\xc4\x83 \xc8\x99i adus\xc4\x83 pe un ring de box, unde execut\xc4\x83 o coregrafie \xc3\xaempreun\xc4\x83 cu c\xc3\xa2teva dansatoare. o femeie mascat\xc4\x83 se bate cu Aguilera, secven\xc8\x9ba fiind intercalat\xc4\x83 cu scene \xc3\xaen care c\xc3\xa2nt\xc4\x83rea\xc8\x9ba danseaz\xc4\x83 purt\xc3\xa2nd un tricou decupat ce-i arat\xc4\x83 abdomenul, de care se dezbrac\xc4\x83 ulterior, r\xc4\x83m\xc3\xa2n\xc3\xa2nd \xc3\xaentr-o fust\xc4\x83 mini \xc8\x99i un sutien de la costumul de baie. Redman merge pe un hol \xc8\x99i trece pe l\xc3\xa2ng\xc4\x83 multe persoane, printre care lupt\xc4\x83tori, un contorsionist \xc8\x99i oameni costuma\xc8\x9bi \xc3\xaen animale. Apoi Aguilera danseaz\xc4\x83 \xc3\xaempreun\xc4\x83 cu alte fete \xc3\xaen timp ce sunt stropite cu ap\xc4\x83. \xc3\x8entr-una din scene, c\xc3\xa2nt\xc4\x83rea\xc8\x9ba mimeaz\xc4\x83 o masturbare._NEWLINE_Videoclipul a debutat la TRL pe locul \xc8\x99ase \xc3\xaen data de 2 octombrie 2002. A sta\xc8\x9bionat pe primul loc \xc3\xaen clasamentul acestei emisiuni timp de 22 de zile, dintr-un total de 44. La edi\xc8\x9bia din 2003 a MTV Video Music Awards, videoclipul a fost nominalizat la categoriile Cel mai bun videoclip al unei artiste, Cel mai bun dans \xc3\xaentr-un videoclip, Cel mai bun videoclip pop \xc8\x99i Cea mai bun\xc4\x83 coregrafie. Clipul s-a clasat cel mai sus pe #11 \xc3\xaen topul de la MuchMusic, unde a activat timp de 8 s\xc4\x83pt\xc4\x83m\xc3\xa2ni._NEWLINE_Cu acest videoclip, Aguilera \xc8\x99i-a schimbat imaginea de fat\xc4\x83 cuminte \xc3\xaentr-una de sex-simbol, poz\xc3\xa2nd aproape nud \xc3\xaen mai multe reviste, cum ar fi Rolling Stone.\n_START_SECTION_\nPerforman\xc8\x9ba \xc3\xaen clasamente\n_START_PARAGRAPH_\nLinda Perry \xc8\x99i conducerea casei de discuri au sf\xc4\x83tuit-o pe Aguilera s\xc4\x83 aleag\xc4\x83 piesa \xe2\x80\x9eBeautiful\xe2\x80\x9d ca prim single de pe Stripped. RCA Records a anun\xc8\x9bat ulterior c\xc4\x83 \xe2\x80\x9eDirrty\xe2\x80\x9d va fi promovat \xc3\xaent\xc3\xa2i pentru a atrage aten\xc8\x9bia asupra Aguilerei \xc8\x99i a materialului discografic. Discul single s-a clasat pe pozi\xc8\x9bii mediocre \xc3\xaen SUA, ating\xc3\xa2nd doar locul 48 \xc3\xaen Billboard Hot 100. C\xc3\xa2ntecul a avut mai mult succes \xc3\xaen mainstream, plas\xc3\xa2ndu-se pe pozi\xc8\x9bia 14 \xc3\xaen Top 40 Mainstream \xc8\x99i pe pozi\xc8\x9bia 22 \xc3\xaen Top 40 Chart, \xc3\xaen Rhythmic Top 40 urc\xc3\xa2nd p\xc3\xa2n\xc4\x83 pe locul 20. Piesa a fost nominalizat\xc4\x83 la premiile Grammy din anul 2003 la categoria \xe2\x80\x9eCea mai bun\xc4\x83 colaborare vocal\xc4\x83\xe2\x80\x9d, dar a pierdut \xc3\xaen fa\xc8\x9ba c\xc3\xa2ntecului \xe2\x80\x9eThe Game of Love\xe2\x80\x9d, interpretat de Santana \xc3\xaen colaborare cu Michelle Branch._NEWLINE_\xe2\x80\x9eDirrty\xe2\x80\x9d a beneficiat de mai mult succes \xc3\xaen \xc8\x9b\xc4\x83rile europene. \xc3\x8en Regatul Unit a ajuns pe primul loc la data de 23 noiembrie 2003, unde a sta\xc8\x9bionat timp de trei s\xc4\x83pt\xc4\x83m\xc3\xa2ni. Piesa s-a clasat \xc3\xaen top 5 \xc3\xaen Austria, Germania, Belgia, Danemarca, Irlanda, Olanda, Norvegia, Spania, Elve\xc8\x9bia \xc8\x99i \xc3\xaen top 10 \xc3\xaen Portugalia \xc8\x99i Suedia._NEWLINE_\xc3\x8en Canadian Singles Chart, c\xc3\xa2ntecul a debutat pe locul 7, iar mai apoi a urcat p\xc3\xa2n\xc4\x83 pe locul 5, activ\xc3\xa2nd \xc3\xaen top 10 timp de trei luni \xc8\x99i jum\xc4\x83tate.  S-a clasat timp de trei edi\xc8\x9bii consecutive pe pozi\xc8\x9bia a patra \xc3\xaen ARIA Singles Chart, ajung\xc3\xa2nd pe locul 36 \xc3\xaen topul de sf\xc3\xa2r\xc8\x99it de an din aceast\xc4\x83 \xc8\x9bar\xc4\x83 \xc8\x99i pe locul 12 \xc3\xaen Urban Singles Chart. ARIA i-a acordat Aguilerei discul de platin\xc4\x83 pentru v\xc3\xa2nz\xc4\x83rile de peste 70 000 de copii \xc3\xaenregistrate de \xe2\x80\x9eDirrty\xe2\x80\x9d."